कर्नाटक में भाजपा के बीएस येद्दियुरप्पा ने सीएम पद की शपथ ले ली है। पर अभी विधानसभा में बहुमत साबित करना बाकी है। इसके लिए राज्यपाल ने 15 दिन की मोहलत दी है। अब राज्य में जोड़-तोड़ की राजनीति शुरू हो गई है। कांग्रेस और जेडीएस ने अपने विधायकों को भाजपा से बचाने के लिए सुरक्षित रिजॉर्ट की तलाश में हैं। फिलहाल कांग्रेस ने अपने 78 विधायकों के लिए बेंगलुरू से 40 किमी दूर इगलटन रिजॉर्ट को बुक कराया है। पर जल्द ही कांग्रेस विधायकों को केरल या पंजाब ले जा सकती है। कांग्रेस विधायक रामालिंगा रेड्‌डी ने कहा कि सभी विधायक देर रात तक कहीं और शिफ्ट किए जा सकते हैं। पर जगह पक्की नहीं है। कांग्रेस नेता गुंडुराव ने कहा कि विधायक आनंद से संपर्क नहीं हो पा रहा है। कांग्रेस विधायक राजशेखर पाटिल ने बीमारी बताकर रिजॉर्ट छोड़ दिया है। वहीं, जेडीएस अपने 38 विधायकों को हैदराबाद या विजयवाड़ा के किसी रिजॉर्ट में ले जा सकती है। देर रात जेडीएस विधायक होटल से रवाना भी गए। कांग्रेस के 3 विधायक नदारद हैं। जेडीएस के भी 2 विधायकों का पता नहीं है।